બધું સુખરૂપ ચાલતું હતું પણ સુખરૂપ ક્યાં ક્યારેય કંઈ એકધારું ચાલ્યું છે. એક દિવસ અચાનક એક ઘટના એવી ઘટે છે જે બૉલીવુડ જ નહીં, દેશઆખાને ધ્રુજાવી જાય છે. લાખો ફૅન્સનાં દિલોની ધડકન એવો રિશી શૂટિંગ કરતો હતો એ દરમ્યાન ફાયરિંગના એક સીનમાં કોઈકે ડુપ્લિકેટ ગોળીને બદલે સાચી ગોળી મૂકી દીધી અને એ ગોળી તેને વાગી. રિશીનો જીવ જોખમમાં મુકાયો. પોલીસે આ કેસની તપાસ શરૂ કરી. હજી તો તપાસ શરૂ જ થઈ હતી ત્યાં એક ઘટના બીજી એવી બની કે વધુ એક વખત આરકેનો જીવ જોખમમાં મુકાઈ ગયો અને એ પછી તો આરકેની આખી ફૅમિલી સંકટમાં ઘેરાઈ ગઈ. સુખની ચરમસીમા પરથી દુ:ખ અને દર્દની નવી દિશામાં ધકેલાઈ ગયેલા રિશી અને તેની ફૅમિલી સાથે એક એવી ઘટના પણ ઘટે છે જેને લીધે રિશી અને અંજલિ બન્ને એકબીજાથી સાવ કપાઈ જાય છે. સંબંધો કાયમ માટે તૂટવાની અણી પર આવી જાય છે. શું કામ આ બધું થઈ રહ્યું છે અને કોણ છે જે આ ફૅમિલીની પાછળ પડ્યું છે એ શોધવાનું કામ કરતી પોલીસને પણ કંઈ ખબર નથી પડતી કે શું ચાલી રહ્યું છે.